
Vortoj de la redaktanto 


Jen ni proponas unu plian numeron de 
La Lampiro, klopodante obei laŭeblan 
dumonatan akuratecon. Pro tio ni devas 
denove danki niajn verkemajn 
kunlaborantojn. Ne necesas ripeti, ke 
ankaŭ vi, kara leganto, estas konstante 
invitata sendi viajn tekstojn por nia 
publikigo. 

En ĉi tiu numero ni substrekas la 
prezenton de la tria parto de serio pri 


Lisbono, fare de Cristina Graaf, nia 
estrino pri Turismo. Espereble tio 
spronos EASP-anojn al Portugalujo por 
la baldaŭa Universala Kongreso. 

Aliflanke, ni publikigas simpatian 
reagon de eminenta, internacie konata 
leganto: Hori Jasuo, la homo de la 
Esperanto-Sumoo. 

Dume, ni plu atendas ĉies komentojn, 
proponojn kaj kritikojn. 


Vortoj de la Prezidanto 

_ Prof. Genildo Martins Coelho 

Kara EASP-anoj, mi venas al vi por informi, ke nia 
laboro brave plu sekvas. Plej grava lastatempa novajo 
inter ni estas la Departemento de Edukado, kiun 
gvidas nia juna, vigla samideano Wilian Gomes. Li 
havas novajn ideojn kaj freŝan entuziasmon sur tiu 
kampo. Kiel vi povas legi en ĉi tiu numero de nia 
revuo, ni anoncas la bezonon, kiu volontulo okupu la postenon de helpanto 
de Wilian en tiu fako. Vi povas imagi, kiom da laboro akumuliĝas! Ni do 
bezonas pliajn fortojn! 

Ankaŭ en la Departemento de Turismo, kiun estras Cristina Graaf, 
ekaperas novaj iniciatoj. Ankaŭ ŝi bezonas helpanton. 

Gravan kontribuon ni krome aldonu. Danke al la teknika kapablo de nia 
asociano Carlos Rodrigues (kiu laboras por nia butiko, cetere), nuntempe 
malfermiĝas la ebleco, ke niaj kulturkunsidoj, je ĉiu lasta sabato, en ĉiu 
monato, estos elsenditaj realtempe per fejsbuko. Jam en la monato aprilo 
multaj samideanoj, el foraj urboj, informis, ke ili sekvis la prelegon kaj 
diskutojn, posttagmeze. Nun Carlos klopodas per taŭga materialo 
plibonigi la kvaliton de la elsendoj. 

\ _ / 

Flava febro 


Joel de O (Lorena-SP) 


Flava Febro estas virusa malsano 
kaŭzata de la flavfebra viruso. En la 
plejparto el la kazoj la simptomoj 
konsistas el febro, frostotremo, perdo de 
apetito, naŭzo, kapdoloro kaj 
muskoldoloro, ĉefe sur la lumboj. 

La simptomoj ĝenerale mildiĝas en la 
daŭro de la kvar unuaj tagoj. En kelkaj 
homoj unu aŭ du tagojn post la mildiĝo 
de la simptomoj, reaperas febro, 
abdomena doloro kaj misfunkcio de la 
vundita hepato, kio okazigas ikteron 
(flavan aspekton de la haŭto). Kiam tio 
okazas, pligrandiĝas la risko de rena 
nesufiĉeco. 

La flavfebra viruso estas transigata per 
piko de infektita ina moskito. La 
flavfebra viruso infektas nur homojn, 
aliajn primatojn kaj diversajn 
moskitspeciojn. En la urboj la viruso 
estas transigata ĉefe de la moskito Aedes 
aegypti, kiu estas ARN-viruso el la genro 
Flavivirus. 

Ne ĉiam estas facile distingi inter Flava 
Febro kaj aliaj malsanoj, ĉefe dum la 
unuaj fazoj. Por konfirmi iun eblan 
kazon, estas necese realigi 
sangekzamenojn. 

Nuntempe ekzistas sekura kaj efika 
vakcino kontraŭ la Flava Febro. Kelkaj 
landoj postulas, ke vojaĝantoj estu 
vakcinitaj antaŭ ol transiri ĝiajn limojn. 

Inter la agadoj kiuj evitigas la 
dissemadon de la malsano estas la 
malpligrandigo de la moskita populacio, 



kiu transigas la viruson. 

La traktado de la homoj infektitaj de la 
viruso, celas mildigi la simptomojn 
estigitajn de la malsano. Ne ekzistas 
medikamentoj rekte agantaj sur la 
viruson. La tria fazo de la malsano, la 
plej grava, kondukas al morto de 
proksimume duono de la pacientoj, kiuj 
ne ricevas terapion. 

Ĉiujare Flava Febro kaŭzas la morton 
de miloj da homoj. La plejparto el la 
mortoj okazas en Afriko, proksimume 
90 procentoj el la mondaj kazoj. Flava 
febro okazas precipe en tropikaj kaj 
subtropikaj regionoj de Sudameriko kaj 
Afriko, sed Azio ankoraŭ ne registris 
kazojn de la malsano. Jam okazis 
epidemioj en Usono kaj Eŭropo. La 
malsano originis el Afriko, el kie 
dissemiĝis tra Sudameriko pere de la 
sklavtrafiko en la XVII-a jarcento. Inter 
la XVIII-a kaj XIX-a jarcentoj la Flava 
Febro estis unu el la plej danĝeraj 
infektaj malsanoj. En 1927 la flavfebra 
viruso estis la unua homa viruso 
laboratorie izolita. 

Kino: Sankta Sangado 

Anna Lobo (Sao Paulo-SP) 

Nomo: Santa Sangre 
Reĝisoro: Aejandro Jodorovisky 
Aj toroj : Blanka Guerra, Axel Jodorovisky 
kaj Guy Stockwell 

Nacio: Italio/Meksiko, 1990. 
Kategorio: Dramo/Teruro 



Por bone kompreni la filmon, oni 
devas havi dekomence iun ideon pri ĝia 
direktoro. Alejandro Jodorovisky estas 
konsiderata nun kiel majstro de la kina 
superrealismo. Tio ne estas la nura 
ŝatokupo de tiu ĉilia kinisto — Li ankaŭ 
aktoras, ŝatas tarokon, verkas, kaj estas 
la fondinto de psikomagio. Ofte li estas 
rigardata kiel frenezulo, sonĝisto, 
megalomaniulo pro sia kreemo. Sed, ne 
ofte estis tiel. Liaj filmoj plurfoje estis 
malŝatataj kaj malbone taksataj, kaj 
kiam li vidis ke kineja medio volis 
enkadrigi lin kaj limigi lian kreemon, li 
komencis arigi monon por siaj filmoj 
ekster tiu medio. 

Pri lia filmo nun komentata, mi unue 
povas diri ke ĝi multe impresis min. En 
la filmo mi sentis min mirigita kaj sam- 
tempe skuita. Ĝi estas filmo por plen- 
kreskuloj — ne necesas averti ke oni 
ĉiam kontrolu pri la aĝlimo, ĉu ne? Ĝi ja 
estas unu el tiaj filmoj, por kiuj vi devas 
esti preparita mense. La filmo rakontas 
pri familio kiu vivis en cirka medio. Pro 
ĵaluzo kaj perfido la familio rompiĝas. 
Kaj ankaŭ alia forta trajto tie estas ke ĝi 


'4 HOOUN UtSTRnKI. ««...««i.__ 



COMING SOON 


ŝvebas sur simbola etoso, religia kaj 
superstiĉa. La filo, kiu simbole nomiĝas 
Fenix, fine iras al mensmalsanulejo. 
Mirinda parto de la filmo komenciĝas 
post kiam lia panjo elsavas lin el tiu 
loko. 

La etoso de la filmo estas kolora, 
bunta, reviga. Samtempe ĝi havas ian 
troigon kaj malmildecon pro la 
disvolviĝo de la historio, kiu vere ŝokas 
la spektanton. Ankaŭ, mi malkovris ke 
Axel Jodorovisky — la filo de Alejandro 
aktoras kiel la plenkreska Fenix, kaj ĝi 
estas vere impona aktorado, li sukcesas 
bone transdoni la sentojn de sia rolo. La 
prilaborado de la psikologia parto de la 
roloj estas ege bone pripensita. 

Kion pli diri? Nur, ke vi spektu ĝin! La 
tuta filmo estas en youtube, bedaŭrinde 
nur hispane kaj kun subtitolo en la 
hispana. Sed, bona ebleco por trejni tiun 
lingvon, kaj spekti interesan filmon, ĉu 
ne? Ĝis la sekva filmo, kaj bonan 
spektadon. 

Filozofio por nia ĉiutaga vivo 

La mensogo kaj ni 


Jose Mauro Progiante (Bauru-SP) 


Mi ne volas konkuri kun Anna Lobo, 
certe ne superebla, tamen ĉi-foje mi 
enkondukos la temon rekomendante 
filmon. “La Inventado de la Mensogo” 
(originala nomo (anglalingve): The 
Invention ofLying; portugallingva versio: 
O Primeiro Mentiroso), de 2009, estas 
iom naiva, tamen ĝi ebligas pripensi la 
rolon de la mensogo en niaj interrilatoj. 
La protagonisto vivas en stranga socio, 
en kiu ĉiuj diras ĉiam la veron, sed en iu 
momento li ekscias, ke eblas mensogi 
kaj, plie, ke la kapablo mensogi alportas 
avantaĝon super la aliaj. 

Komuna saĝo diras, ke absoluta vero, 
en ĉiuj cirkonstancoj, detruus la socian 
kunvivadon, kaj ke, en ioma grado, ĉiuj 
mensogas. Tamen la grado de toleremo 
antaŭ la mensogo varias laŭ tempoj kaj 
kulturoj, kaj ankaŭ la filozofoj prezentas 
diversajn vidpunktojn pri tiu afero. 

Laŭ Aŭgusteno (354-430) kaj Kantio 
(1724-1804), la mensogo estas ĉiam 
malaprobinda. 

Antaŭ ol ili, tamen, Platono (428/427- 
348/347 aK) diris, ke en kelkaj situacioj 
la mensogo estas necesa, kvazaŭ amara 
kuracilo. 

La franca filozofo Rousseau (1712- 
1778) ne aprobis la mensogon, sed li 
opiniis, ke nevera aserto estas mensogo 
nur se ĝi kaŭzas damaĝon al iu. 

La fakto estas, ke aro da devoj kaj 
rajtoj influas niajn decidojn, kiam ili 


povas efiki sur aliaj personoj. Se diri la 
veron estas nediskuteble obeinda devo, 
ĉu estas akcepteble defendi la ekziston 
de rajto je mensogo? 

Laŭ Schopenhauer (1788-1860), jes, se 
la mensogo estas necesa por defendi la 
propran vivon, liberecon aŭ honoron. Li 
eĉ diris, ke foje mensogi iĝas devo. Tio 
okazas, ekemple, kiam pli bonfaras al iu 
kaŝi la veron ol malkovri ĝin (pia 
mensogo). 

Alia citinda filozofo, kiu kontraŭstaris 
Kantion, estas la sviso Benjamin 
Constant (1767-1830). Ankaŭ li opiniis, 
ke diri la veron estas homa devo, sed li 
rimarkis, ke tiu devo ekzistas nur antaŭ 
tiuj, kiuj rajtas scii la veron. 

La supraj ideoj rilatas al unu flanko de 
la temo, en kiu nia pozicio estas aktiva, 
kiel eblaj semantoj de mensogoj. 
Plurfoje en ĉiu tago ni devas decidi ĉu 
mensogi aŭ ne, konsiderante la 
konsekvencojn de niaj agoj kaj vortoj. 

Ekzistas tamen alia flanko de la temo, 
en kiu nia pozicio estas pasiva, ĉar en ĝi 
ni ricevas la efrkon de agoj kaj vortoj de 
aliuloj. Do ni estas ankaŭ eblaj 
rikoltantoj de mensogoj. Tio ofte okazas, 
ekzemple, en nia rilato kun politikistoj. 

Prie estas interese koni la pensojn de 
Nietzsche (1844-1900), ĉar li avertis, ke 
la distingo inter vero kaj mensogo ne 
ĉiam estas klara. Laŭ li, mensogo ŝajnas 

(Daŭrigota en lapaĝo 10). 

lom da Esperanto-historio 

Virina klubo 


Eurfpedes Barbosa (Brasflia - DF) 


En Rio-de-ĵaneiro ekzistis Esperanto- 
klubo nur por virinoj. En la 2a de 
aŭgusto 1912, Julia Fernandes fondis 
Virinan Klubon, kiu fariĝis tre konata 
en tiu urbo, pro siaj propagandaj 
festkunvenoj, en kiuj partoprenis 
membroj de Brazila Esperanto-Ligo kaj 
de aliaj esperantistaj organizaĵoj. 

Jen la unua estraro de Virina Klubo: 
honora prezidanto — doktoro Lazaro 
Luiz Zamenhof; prezidantino — 
sinjorino Irene Amelia Santos; 
vicprezidantino — sinjorino Maria 
Chalreo; unua sekretariino — fraŭlino 
Julia Fernandes; dua sekretariino — 
fraŭlino Candida Ribeiro; kasistino — 
sinjorino Dioguina Chalreo Correa. 

En la revuo Brazila Esperantisto, n-ro 
de septembro/oktobro 1912, oni trovas 
la sekvantan noton: “Aliĝis al BLE la ĵus 
fondita Virina Klubo, kies sidejo estas 
sur strato General Severiano, 170. Tiu 
klubo jam havas 105 aninojn.” 

La 10-an de novembro 1912, okazis 
bela propaganda promenado de la 
aninoj de Virina Klubo al Leme, kvartalo 
en Rio-de-ĵaneiro. 

En la 4a de majo 1913, okazis kunveno 
de tiu klubo, ĉe la hejmo de la klubanino 
Hortencia Berrini. A1 tiu kunveno 
ĉeestis kelkaj lernantoj de la instruistino 
Jŭlia Fernandes. Oni paroladis, kantis 
kaj deklamis. 

La aninoj de Virino Klubo vere tre 



Julia Fernandes (?-1927) 


ŝatis festojn. La 6an de julio 1913, 
ekzemple, ili renkontiĝis ĉe la hejmo de 
Corina Soler, kie oni ludis fortepianon, 
kantis, deklamis, dancis. En la 
muzikprezentado partoprenis jenaj 
personoj: Carmen Faria Rocha, Avani S. 
do Couto, Adelaide Moraes, Vanda S. do 
Couto, Julia Fernandes, Chiquinha 
Amaral, Hilda Amaral, Joaquina 
Amaral, Dioguina S. Correa, Arlindo 
Esteves kaj Hygino Esteves. 

Denove ili festis. En la 5-a de oktobro 
1913, la aninoj de la klubo estis en la 
hejmo de sinjorino Orisaba Duarte 
Guimaraes. Partoprenis en la festo 
multaj geknaboj. La programo konsistis 

el muzikaĵoj, deklamadoj, kantoj, kiuj tre 
plaĉis al ĉiuj, kiuj havis la feliĉon tie 
ĉeesti. Du eksterlandaj esperantistoj tie 
aperis por saluti la klubaninojn. 

Kadre de la 5a Brazila Kongreso de 
Esperanto, la 14-an de decembro 1913, 
je la deka matene, “cent sesdek 
geesperantistoj, inter kiuj multe da 
sinjorinoj, fraŭlinoj kaj infanoj, 
forveturis per specialaj tramoj ĝis Praia 
da Saudade. Muzikistaro de Corpo de 
Bombeiros (Fajrobrigado) iris kune kaj 
aŭdiĝis belaj marŝoj dum la promenado. 
En Botafogo, aliĝis al vojaĝantaro la 
estraraninoj de Virina Klubo, kiuj 
kunportis la ĉarman standardon de tiu 
klubo (Brazila Esperantisto, 
novembro/decembro 1913).” 

Pli ol 150 personoj ĉeestis la kunvenon 
de Virina Klubo, la 5an de julio 2014. 
Tiu belega evento, kiu estis organizita de 
ĝia prezidantino, konsistis el ludado de 
fortepiano, mandolino kaj violono, 
kanto, deklamado kaj balo. Dum tiu 
renkontiĝo, estis disdonata al ĉiuj 
geĉeestantoj bongusta kaj granda 
esperanta kuko. 

Virina Klubo celebris la duan 
datrevenon de sia fondiĝo, en la 2-a de 
aŭgusto 1914. Fraŭlino Julia Fernandes, 
je la nomo de tiu klubo, donacis 
monsumon al “Asylo de N. S. de 
Pompeia” kaj al “Brazila Ligo 
Esperantista.” Dankante la donacon, 
doktoro Couto Fernandes, prezidanto de 
BLE, salutis Virinan Klubon . Gazetoj 
kaj revuoj publikigis fotojn pri la evento. 

La 11-ade aprilo 1915, okazis 
renkontiĝo de aninoj de Virina Klubo ĉe 


restoracio, en Leme. Post la kunveno, ili 
promenis tra la belega marbordo. 

Virina Klubo okazigis serion de 
lernigaj prelegoj, invitante por fari tion 
eminentajn esperantistojn, jene: la 3-an 
de majo 1916, Couto Fernandes parolis 
pri “La uzado de prepozicioj; la 1-an de 
julio 1916, Venancio da Silva instruis pri 
“La vortfarado en Esperanto; en la 2-a de 
septembro 1916, Carlos Veloso prelegis 
pri “Participoj en Esperanto”; en la 3-a 
de marto 1917, Everardo Backheuser 
instruis pri la “Uzado de akuzativo”; la 
2-an de junio 1917, Antonio Area 
Mourinho prelegis, sed Brazila 
Esperantisto (junio/aŭgusto 1917) ne 
informas pri la temo; la 1-an de 
septembro 1917, Annibal de Souza 
instruis pri “deveno de la prefiksoj”; en 
la 3-a de novembro 1917, generalo 
Manoel Portilo Bentes paroladis pri 
temo ne menciita de Brazila 
Esperantisto. 

Dum la aktivado de Virina Klubo, en 
la daŭro de pli ol 20 jaroj, prezidis ĝin la 
sekvantaj virinoj: Irene Amelia Santos, 
Rachel Bessa Filho, Adelina Lopes 
Vieira, Romana Forster Vidal, Maria 
Cesar, Maria Luiza Bocaiuva. 

La unua statuto de Virina Klubo havis 
nur 6 artikolojn. En la unua artikolo, oni 
trovas la celon de la klubo: praktiki 
koversacion en Esperanto kaj pligrandi 
la disvastigadon de la lingvo. Ankoraŭ 
laŭ la statuto, la balotado por elekti la 
estraranojn okazis ĉiujare, kaj la 
kunsidoj de la estraro okazis en la unua 
dimanĉo ĉiumonate, ĉe hejmoj de 

a (Daŭrigota sekvapaĝe). 

En 1927, la klubaninoj aprobis novan 
statuton. 

Kiam tiu klubo ĉesigis sian aktivadon? 
Mi ne kapablas precizigi la koncernan 
daton, sed mi supozas, ke tio okazis 
inter 1935 kaj 1937. En la n-ro de 
marto/decembro 1934, Brazila 
Esperantisto publikigis liston de asocioj 
aliĝintaj al BEL, inter ili Virina Klubo. 
La revuo ne aperis de 1935 ĝis 1937. Ĝi 
estis denove eldonita en la jaro 1938, sed 
ne plu aperis Virina Klubo kiel asocio 
aliĝinta al BEL. Tiu klubo perdis forton 
post la morto de Jŭlia Fernandes, kiu 
estis ĝia animo. 

Dum sia ekzistado, Virina Klubo 
realigis multe da festaj kunvenoj, kiuj 
konsistis el literatura parto, muzika 
parto kaj danco, regalante la ĉeestantojn 
per teo, kafo kaj dolĉaĵoj. Plurfoje, la 
aninoj de tiu klubo donacis monsumon 
al Brazila Ligo Esperantista kaj al “Azilo 
de nia Sinjorino de Pompeia” kaj al 
“Azilo Sankta Isabel.” 

Kiel jam dirite, Julia Fernandes fondis 
Virinan Klubon en 1912, kies motoro ŝi 
estis ĝismorte (en 1927). 

Julia Fernandes esperantistiĝis en la 
jaro 1907, kiam ŝi faris bazan kurson en 


la sidejo de “Colomy Club”, Rio-de- 
ĵaneiro. Tiu kurso estis gvidita de 
Alberto Couto Fernandes, kiu prezidis 
Brazilan Esperanto-Ligon dum 36 jaroj. 

Ŝi estis kasistino de Brazila Klubo 
Esperanto kaj delegito de UEA en Rio- 
de-ĵaneiro. 

Ŝi okupis la postenon de unua 
sekretariino de Virina Klubo ĝis la jaro 
1924, kiam ŝi estis aklamita honora 
prezidantino de tiu societo. Ŝi estis 
rigardata de samtempuloj kiel fervora 
kaj sindonema esperantistino - vera 
motoro de Virina Klubo. 

Julia Fernandes instruis nian lingvon 
en la lernejo “Carmen Silva”, en la 
publikaj lernejoj “Barth” kaj “Orsina da 
Fonseca”, kaj en “Associa^ao Espirita de 
Botafogo”. 

Ŝimortis en Rio-de-ĵaneiro en 1927, 
kaj ŝian enteriĝon ĉeestis anoj de Brazila 
Ligo Esperantista, de Brazila Klubo de 
Esperanto kaj de Virina Klubo. 

La katolikaj esperantistoj organizis 
meson por la ripozo de ŝia animo. 

Brazila Esperantisto, eldono de 
septembro/decembro 1927, publikigis 
ŝian negrologon, dezirante ke ŝi ripozu 
pace. 


Daŭrigo de la pago 7 (La mensogo kaj ni) 


vero kiam ĝia adresito ne posedas 
pruvojn aŭ logikajn pensojn por refuti la 
diraĵon. Li diris ankaŭ, ke multfoje la 
homo ŝatas esti trompita, ke li fuĝas ne 
de la mensogo, sed de ĝiaj konsekvencoj, 
se tiuj ĉi estas malbonaj. 


Se ni ne estas tiaspecaj homoj, se ni ne 
volas esti trompitaj kaj engluti 
mensogojn, la sola vojo estas kleriĝi kaj 
akrigi nian juĝkapablon, per konstanta 
akirado de scioj kaj ĝustaj informoj pri 
ĉio. 


10 


La Lampiro 151:3 





Bunta Esperanto-Kongreso 


Inter 31/05 kaj 3/06 2018, en bonega 
etoso kaj ĉeesto de 240 homoj, okazis la 
53-a Brazila Kongreso de Esperanto, en 
la urbo Kuritibo, ŝtato Parana, Brazilo. 
Oni povas diri, ke ĝi estis preskaŭ 
perfekta evento: densa, riĉenhava kaj 
bone organizita programo, dum kiu 
prezentiĝis serio da bonnivelaj prelegoj 
kaj diskutoj pri plej variaj temoj. Belegaj 
ceremonioj malfermis kaj fermis la 
kongreson, dum kiuj oni montris 
plurajn buntajn muzikajn kaj dancajn 
spektaklojn, fare de la lokaj artistoj. 
(Tiusence, oni elstarigu la intensan 
ĉeestadon de neesperantista publiko en 
parto de la kongresejo, kiu estis publike 
alirebla!). La dumkongresaj artaj 
vesperoj estis eksterordinare altnivelaj: 
unu el ili, prezento de rafinita “Festa 
Rekviemo por Priplorinda Mondo” 
(aŭtoro Jorge Telles, originale en 
Esperanto); la alia, prezento de esper- 
antigitaj muzikaĵoj fare de moderna 
ĵazeca ensemblo kaj kanto de la konata 
Flavio Fonseca. En unu posttagmeza 


momento, estis spektebla la teatraĵo 
“Tiradentes”, monologo de la veterana 
Esperantisto Amarilio Carvalho, en la 
publika parto de la kongresejo. En la 
lasta arta vespero, estis anoncitaj la 
rezultoj de Literatura Konkurso de 
BEJO. 

Oni proponis al kongresanoj 
partoprenon en la KER-ekzamenoj, kiun 
prizorgas edukado.net, kaj aliĝis fakte 24 
kandidatoj. 

Dum la tuta kongreso funkciis bona 
libroservo. La kongresejo situis en la 
Universitato UNINTER, kiu simpatias 
al Esperanto kaj senpage cedis 
komfortajn ĉambrojn provizitajn per 
komputilaj projekciiloj kaj bona 
interreta konekto. 

Kurioza programero estis la 1-a 
Kurado Esperanto por Paco kaj 
Diverseco, kiun oni bonege organizis en 
bela natura parko. Ĉeestis ankaŭ multaj 
neesperantistoj kaj oni abunde informis 
pri nia lingvo al tiu sportema, 
energioplena publiko. 

Paŭlo S. Viana (Lorena-SP) 


Libro-recenzo 

Hodler en Mostar 


“Hodler en Mostar” (Eldonejo 
Edistudio, 2006) estas kurioza, ĉarma 
romano - kiel oni devus nepre esperi de 
talenta aŭtoro kia estas la kroata 
Spomenka Stimec. Kio plej impresas en 
la rakonto esta mem ĝia 
konstrukoncepto. 

Kiam oni komencas la legadon, oni tuj 
eksupozas, ke ĝi temas pri la 
vivo de la prestiĝa svisa 
pentristo Ferdinand Hodler 
(1853-1918). Postkelkaj paĝoj 
aperas la figuro de lia filo, la 
adoleskanta Hector Hodler 
(1887-1920), kaj la leganto tuj 
ekkonjektas, ke ĉi tiu grava 
persono en la historio de 
Esperanto okupos la ĉefan 
rolon. Sed ankaŭ tio ne okazas. 

Fakte, Augustine, la granda amo 
de la artisto, minacas akapari la 
panoramon de la rakonto, sed 
ankaŭ ŝi tuj poste malaperas. 

Restas sur la tuta historiolinio la 
modelino Jeanne, kiu aperis jam en la 
unuaj paĝoj de la libro: ŝi montriĝas la 
reala protagonisto. Post kunvivado kun 
la pentristo, ŝi dum la tuta rakonto estas 
sekvata de la leganto, eĉ post du aliaj 
edziniĝoj. La romano fine montras sian 
intencon. Per rapidaj, delikataj scenoj, 
ĝi montras la iradon de bela sentema 


virino, en la komenco de la 20-a 
jarcento, en mondo tiam trapasanta 
multajn drastajn ŝanĝojn. Ŝi eliras el la 
rafinita centra Eŭropo, transiras al 
Usono kaj poste al Bosnio-Hercegovino. 
Por akompani la edzojn, ŝi devas travivi 
sentojn jen de fiero, jen de kolero, jen de 
senprotekteco, jen de strangeco. 

Postvivas en ŝi tiu virino origine 
pariza, kun propra rigardo al la 
mondo. 

Per la legado de ĉi tiu verko 
oni alvenas al la konscio, ke ne 
la homo kondukas la vivon, sed 
flosas en ĝi kvazaŭ eta senpilota 
barko en vasta maro. Homa 
tasko estas teni la spiriton 
ekvilibra kaj, se eble, konservi 
sencon en la vivoirado. 

Spomenka Stimec (1949), 
senkonteste grava aŭtoro en la 
Esperanta Kulturo, produktis 
unu pban sukan verkon. Ŝi estas 
ankaŭ tradukisto, instruisto kaj 
aktive laboris por la Esperantbngva 
Verkista Asocio (EVA). Ŝia plej konata 
verko estas la bonega “Ombro Sur 
Interna Pejzaĝo” (1984), sed ŝia tuta 
literatura verkaro estas impona. Ŝia stilo 
estas moderna, vigla, flua kaj natura. 

“Hodler en Mostar” estas vere leginda 
libro. 

Lisbono - gasturbo de la UK 2018 

(Tria kaj lasta parto) 


Cristina Graaf (llhabela/SP) 



Tertremo en 1755 


La Centjaro de lumoj 

(1755 ĝis la nuna tago) 

Ofte oni legas en la historio de 
monumentoj kaj preĝejoj de Lisbono ke 
ili estis rekonstruitaj aŭ rekuperitaj post 
la tertremo de 1755. Ĉi tio estis la plej 
nigra momento en la historio de 
Lisbono. 

La 1-an de novembro 1755, Lisbono 
suferis grandan tertremon. La teroj 
tremis kaj la loĝantaro kuris al la liberaj 
spacoj apud la Rivero Tejo, nur por 
droni en la grandega tsunamo kiu venis 
el la Atlanta Oceano. Sekvis rabado kaj 
la grandaj fajroj. 

Pro la tertremo, Lisbono estis 
ruinigita. De la 20,000 domoj de la pli 
malaltaj klasoj, 17,000 estis detruitaj kaj 
35,000 homoj estis mortigitaj. Ankaŭ 
detruita estis la Granda Reĝa Turo, la 
domo de la Hindio, la Monaĥejo de 
Karmo, la Kortumo de la Inkvizicio, la 
Hospitalo de Ĉiuj Sanktuloj. 


La katastrofo donis al la Markizo de 
Pombal la ŝancon praktiki la novajn 
pobtikojn kaj ekonomiajn teoriojn de la 
Klerularo. La rekonstruado de Lisbono 
iĝis prioritato. La tertremoj apenaŭ 
ĉesis, kaj la Markizo de Pombal jam 
organizis ideojn por rekonstrui la urbon. 
Li komencis dirante: "Enterigu la 
mortintojn kaj nutru la vivantojn" kaj 
ekis labori. Pro ĝia determino kaj 
praktikeco, Lisbono leviĝis rapide kaj pli 
bone ol iam. 

Lisbono ankaŭ trapasis periodon de 
liberalaj militoj, sinonimo de 
nestabileco. En la 19-a jarcento, la 
komercaj rilatoj de Lisbono esence vivis 
per tio, kion produktis la kolonioj. Ĉe la 
kultura kaj eĉ komerca nivelo estas 
periodo de ŝanĝoj. La centro de la urbo 
ŝanĝiĝis al Chiado. Ĉi tiu estis la periodo 
de la grandaj verkistoj, kiel ekzemple 
Almeida Garret, Alexandre Herculano 
aŭ Guerra Junqueiro, kaj kiam aperas la 
fado kaj la muzikteatro. 

En ĉi tiu sama jarcento la lando 
industriiĝis. Lisbono iĝis industria 
centro, kun granda starigo de tolaĵoj, 
tabako, spicaĵoj kaj kaŭĉuko. En periodo 
de multaj neegalecoj, la popolo ribebĝis 
en Lisbono, kaj en 1910 la Unua 
Respubliko estis estabbta. Meze de tiom 
da pobtika kverelo, kun la ĉefurbo ĉiam 
kiel la scenejo de ĉi tiuj movadoj, la 

(Daŭrigota sur la paĝo 20) 

Muro-pentraĵo 

Ekde Prahistorio ĝis Antikva Epoko 

Antonia Sobral (Silvianopolis - MG) 


De la komenco de la homekzistado sur 
la Tero, en ĉiuj epokoj kaj lokoj, la 
homaro postlasis signojn pri sia estado 
kaj travivado. Unu el la plej ofta maniero 
fari tion estis, kaj ankoraŭ estas, la ago 
desegni aŭ pentri sur surfacoj, ĉu 
eksteraj, ĉu internaj, de ŝirmejoj, domoj 
aŭ publikaj lokoj. 

Arkeologiaj esploroj malkovris 
murpentraĵojn ekde la Malfrua 
Paleolitika Periodo (40 - 30 000 a.K. ĝis 
10 - 8 000 a.K.), kiuj temis pri la ĉirkaŭa 
naturo, ĉefe bestoj. La prauloj ne pentris 
pro amo al arto, sed pro postvivado- 
(ĉasado), povo- kaj magio-kialoj. Ili faris 
siajn proprajn farbojn per tero kun 
karbo, bestsango kaj bestaj grasoj. Kiel 
pentrilojn, ili uzis la fingrojn kaj aliajn 
kudraĵojn, ekz. stumpo de ligno. Unu el 
la karakterizaj trajtoj de la bildoj estis la 
skizado. 



Surmura pentraĵo en kaverno de Lascaux - 
Francujo (17 - 15 500 a.K.) 


Tamen ĵusaj malkovroj asertas, ke estis 
trovitaj la plej antikvaj surrokaj artaĵoj el 
la mondo faritaj de neandertaluloj, 
antaŭ 65 000 jaroj, sur la muroj de tri 
kavernoj en hispanaj regionoj. Tiuj 
malkovroj montras, ke male ol tio, kion 
oni kredis, tiuj prauloj ne estis tiel 
sovaĝaj kaj stultaj; ili jam uzis 
pigmentojn por pentri la murojn kaj eĉ 
iliaj artaĵoj eble jam havis abstraktajn 
ideojn. Ŝajne la neandertaluloj kaj la 
homo sapiens sapiens estis similaj rilate 
la konakiro-kapablon. 

Laŭ la pasado de la epokoj kaj la 
ŝanĝoj de vivmaniero, la surmuraj 
pentraĵoj ankaŭ ŝanĝiĝis. Ili fariĝis pli 
geometriaj, raciaj, pli simplaj kaj 
abstraktaj dum la Neolitika periodo, 
kelkaj simboligis movon (ekz. dancojn), 
komunuman kaj ĉiutagan vivon kaj 
signojn, ĉar la homo ne plu estis 
nomadoj — ili fiksis sin en kamparo, kie 
ili ekbredis kaj kulturis kampojn. Laboro 
per metalo kaj principoj de arkitekturo 
okazis en tiu periodo. 

De tiuj signoj estiĝis la skribo, kiam 
komenciĝis la nomata Historio. Ekde 
tiam la arta evoluo estis pli rapida kaj 
intensa, do estas neebla afero rakonti pri 
ĉiuj etapoj kaj ĉiuj lokoj. Citindaj estas la 
pentraĵoj en: 

Lageto en ĝardeno. 

Fragmento de la Tombo de Nebamun 

• Antikva Egiptujo (3 000 a.K.) - la 
pentraĵoj estis ĉefe faritaj sur 
arkitekturaj elementoj, kiel tomboj de 
faraonoj kaj muroj de riĉulaj domoj. 

• Grekujo - Insulo Kreto (2 300 a.K.) - 
minoa civilizo - surmuraj ornamaj 
pentraĵoj plena je harmonio kaj movo, 
brilaj koloroj, sur surfacoj de palacaj 
arkitekturoj. 

• Romio (750 a.K.) - la pentraĵoj, ĉefe 
faritaj per freska tekniko, estis sur la 
internaj muroj aŭ plafonoj de la domoj. 
La temoj variis laŭ la tempopasado: 


abstraktaĵoj, ornamaĵoj kun floraj, 
arabeskaj kaj homaj temoj, mitologio, 
iluzidono de arkitekturaj elementoj, kiel 
kolonoj, fenestroj kun pejzaĝoj kaj 
pligrandigo de areoj per perspektivo. 

• Romia Imperio (27 a.K. -) - La 
paleokristana arto estis la unua kristana 
arta esprimo dum la jarcentoj III kaj V 
p.K. La freskoj estis pentritaj sur muroj 
de katakomboj kaj sarkofagoj kaj temis 
pri preĝoj, kristanaj simboloj kaj bibliaj 
tekstoj. 

Dume, en la orienta parto de la 
mondo: 

• Ĉinujo: la ĉina arto reprezentas la 
plej signifajn akirojn de la monda 
civilizacio. Ĝia fundamenta principo 
estas harmonio kaj ekvilibro, kaj 
esprimas subtilan miksaĵon de tradicio 
kaĵ novaĵo, de religiaĵ kaj profanaj bildoj. 
Multaj estis la murpentaĵoj trovitaj en la 
urbo Dunhuang, kiuj temis pri sanktaj 
rakontoj. 

• Japanujo: la longa kaj riĉa historio de 
japana pentrarto montras sintezon kaj 
diversecon de stiloj. En la sesa jarcento, 



Ceremonio de Demeter, fresko ĉe Vilaĝo de Misteroj, Pompejo 


La Lampiro 151:3 


15 













pentraĵoj kun budhismaj bildoj estis la 
plej popularaj. Pentristoj estis dungitaj 
por pentri la murojn de temploj, kiuj 
estis konstruitaj en grandaj nombroj, 
kiel ekzemple tiuj en la Templo Horyu-ji 
no Ikaruga, Nara. Ili prezentas 
epizodojn pri la vivo de Budho kaj aliaj 
diaĵoj. 

Arto kaj homaro aliiĝas samtempe, 
tiel, ĉiuperiode, novaj teknikoj estis 
disvolvitaj kaj novaj temoj kaj trajtoj 
aperis. Oni povas rimarki, ke ĉi tiuj 
muraj artaĵoj estas parto de la historio 
de ĉiu civilizacio, ili povas informi al ni 
la vivmanieron, la pensmanieron, la 
organizon de la socio, inter multaj aliaj 
faktoj rilataj al la studado de la homaro. 
Ilia konservado estas esenca por tiaj 
studoj. 



Murpentraĵo de la tombo Takamatsuzuka 


Daŭrigo de la pago 14 (Lisbono -gasturbo de la UK2018) 


Unua Respubliko falis kaj diktatoreco 
alprenis povon. Ĝla plej granda figuro 
estis Antonio de Oliveira Salazar. 

La ĉefurbo trapasis periodon de 
granda demografia kresko, pro 
ekonomia kaj industria disvolviĝo. En la 
ĉirkaŭaĵoj aperis, "stanaj kvartaloj" por 
gastigi la amason da homoj, kiuj volis 
vivi en Lisbono. 


Tamen, la reĝimo de Salazar kaj 
Marcelo Caetano estis renversita de la 
"Revolucio de Diantoj", en plena 
Lisbono, en 1974. 

Portugalio aliĝis al Eŭropa Unio en 
1986 kaj Lisbono gajnis urbajn planojn 
por aranĝi la grandegan loĝantaron . 

Hodiaŭ Lisbono estas pura, historia 
urbo kun perfekta, unika lumo! 

El la vivo de fajrobrigadisto 


Alencar Esmeraldo (Mogi das Cruzes - SP) 


Mi laboris en kazerno por 
fajrobrigado dum dudek kvin jaroj, kaj 
en la daŭro de tia longa tempo mi 
ĉeestis plurajn akcidentojn. Mi 
memoras plurajn akcidentojn, sed inter 
ili mi rememoras kelkajn, kiuj pli forte 
impresis. 

Tiu ĉi okazis en dimanĉa somera 
vespero. 

Mia laborloko situis 
proksime al la maro, 
ĉirkaŭ sesdek 
kilometrojn for, sur 
vojo de homoj, kiuj 
serĉas marbanojn. 

Proksimume je la 15- 
a horo alarmo 
eksonis kaj informis 
nian teamon, ke 
okazis akcidento sur 
la ŝoseo inter la urboj Mogi kaj 
Bertioga, kun homo premita inter 
feraĵoj. Mi kaj mia teamo iris al la loko. 

Kiam mi venis tien, mi vidis 
kondukiston en venturilo, sed li ne estas 
premita inter feraĵoj, li estis vundita kaj 
apogita al la stirilo. Li jam estis 
mortinta, kaj ni ne povis helpi. Mi vidis 
knabon sidantan sur la tero, proksime 
al la venturilo, kun la kapo inter la 
kruroj, en silento. Nenian vorton li 
diris. Mi demandis li trifoje, sed li 


respondis nur kiam mi demandis la 
kvaran fojon. Lia respondo estis peto. 

Li petis de mi: 

“Bonvolu, savu mian patron!” 

En tiu ĉi momento mi restis senaga, 
tra mia kapo pluraj pensoj trapasis, kaj 
mi demandis min: 

“Kion mi faru?” 

Kaj la respondo ne 
venis. Mi silentis. 

Mia koro estis 
afliktita, ĉar en tiu 
ĉi momento mi ne 
havis vortojn, mi ne 
sukcesis ion ajn diri 
al li. La sola vorto, 
kiun mi diris: 

“Ni savos vian 
patron!” 

Sed mi sciis, ke ni ne povus 

helpi lian patron. Mi ne diris veron al 
li, mi sciis, ke lia patro jam estis 
mortinta. 

Mi alvokis alian profesiulon por la 
plenumado de la tasko, kaj ni revenis al 
la kazerno. 

Dum tiu tago mi malfeliĉis. Mi vidis 
lian malĝojan vizaĝon, lian ploradon 
silentan apud la patro. 

En nia laboro ni ne ŝatas doni tiajn 
informojn, sed bedaŭrinde ni devas tion 
fari, de tempo al tempo. 

Fotono 

Partikloj de lumo 


Guilherme Jardim (Charqueada-SP) 


Ĝis la jaro 1905, ĉiuj kredis kompreni 
kio estas la lumo. Ĝi konsistas el ondoj 
en elektromagneta kampo kiu enestas en 
la universo. Antaŭe, tiu “kampo” estis 
imagita kiel ia subtanco, nome “etero”, 
tamen tio jam montriĝis erara antaŭ 
ĉirkaŭ dudek jaroj. Tamen, ion tre 
strangan oni rimarkis pri tiuj “ondoj”. En 
la epoko en kiu la elektronoj estis 
malkovritaj, en la fino de la jardeko 
1890-a, oni rimarkis ke, se oni lumigas 
metalan materialon per ultraviola lumo, 
elektronoj estas eligitaj el la materialo. 
Tio oni nomis “fotoelektra efekto.” Kiel 
eblus malgranda oscilo en unu nevidebla 
kampo okazigi tion? Tiu estis la 
demando al kiu Einstein dediĉis sian 
menson, produktante la monografion 
kiu donis al li la nobelpremion. 

La kaŭzo de la fotoelektra efekto, diris 
Einstein, baziĝas sur la kvantuma teorio 
de Planck. Ĉiam kiam varmigita 
materialo eligas kvantumon da energio 
en la formo de lumo, tiu luma energio 
fariĝas nedividebla porcio - unu 
partiklo nomata “fotono”. Ju pli alta la 
pozicio de la lumo en la spektro, des pli 
da energio la fotono kunportas. La 
videbla lumo, de la ruĝa koloro al la 
viola koloro, ne posedas sufiĉan 
energion por produkti la efekton. En la 
ultraviola lumo, tamen, unu fotono 
kunportas sufiĉan energion por ke, 


atinginte unu elektronon, ĝi kapablas 
eltiri ĝin el ĝia origina atomo. La energio 
de unu fotono estas priskrisbita de la 
notinde simpla ekvacio E=hv, kie E estas 
la energio, h estas la Konstanto de 
Planck kaj v, frekvenco aŭ koloro de la 
lumo. Por la mondo ĝenerale tiu ne estas 
la plej fama ekvacio de Einstejn, tamen 
li konsideradis ĝin la plej bona ero de sia 
scienca laboro kaj ĝiaj konsekvencoj por 
la fiziko estis iomete malpli grandaj ol 
tiuj de la teorio de Relativeco sekvinta. 

La ekzisto de la fotonoj ne estis 
elpruvita per izolita observado, sed per 
kompleta serio da eksperimentoj faritaj 
de la usonano Robert Millikan kaj 
ankaŭ de la anglo Arthur Compton, per 
sendependa maniero. Ili elmontris 
detale la hipotezon de Einstein. Ekde 
tiam, la sciencistoj devas kunvivi kun la 
kompreno ke la lumo kondutas jen kiel 
ondo jen kiel partiklo, laŭ vi planas vian 
eksperimenton. Eĉ pli strange, ne nur la 
lumo havas duoblan personecon. En la 
jardeko 1920-a, juna franco nomata 
Victor de Broglie elmontris ke iu ajn 
tipo de partiklo, ĉu unu elektrono, ĉu 
unu protono, aŭ eĉ unu tuta atomo, 
ankaŭ kondutas kiel ondo. Tiu estas la 
tipo de malkovro kiu igas la 
nesciencistojn konfuzaj. Estas facile 
imagi unu partiklon - sufiĉas imagi unu 
(Daŭrigota en la paĝo 22) 

Biblioteko Lorenz en Ĉeĥio 


El Ĉeĥio ni ricevis la ĉi-suban korezspondaĵon, kiu certe interesas nin, brazilanojn. 
La leteron al ni transdonis la sekretario de Portalo Bona Volo, 

Maria Aparecida da Silva, al ki uni kore dankas. 


Karaj amikoj, 

La 8an de julio okazis grava evento en 
la komunumo Vrdy (Ĉeĥio), al kiu nun 
administracie apartenas Zbyslav, la 
naskiĝvilaĝo de Frantiŝek Vladimir 
Lorenc (ĉeĥa formo de F. V. Lorenz). 

La loka biblioteko portas ekde la la 
julio oficialan nomon "Knihovna 
Frantiŝka Vladimira Lorence Vrdy" 
(Biblioteko Francisko Valdomiro Lorenz 
Vrdy) kaj dimanĉe la 8an de julio okazis 
senvualigo de la memortabulo pri F. V. 
Lorenz sur ĝia ekstera muro, produktita 
fare de la skulptisto kaj esperantisto 
Zdenek Myslivec. Le publiko konsistis el 
proksimume 100 personoj. E1 Brazilo 
salutis la ĉeestantojn la ĉeĥa ĝenerala 
konsulo el Sao Paŭlo, s-ino Pavla 
Havrlikova. 

Post la enkondukaj vortoj de la 
urbestro Antonin Ŝindelar, la 
biblitekistino Pavla Kobelova prezentis 
honorajn gastojn kaj skizis la programon 
de la posttagmezo. Sekvis prelego de 
Petro Chrdle pri la vivo kaj verko de F. V. 
Lorenz kun legitaj fragmentoj el la libro 
pri Zamenhof (estis cititaj Lorenz mem, 
el sia letero al fratino, lia amiko, kaj s-ino 
Novinski, eksa estro el la Muzeo de 


enmigrintoj en Dom Feliciano), Pavla 
Dvorakova prezentis sian mur- 
ekspozicion pri F. V. Lornez, kiu restos 
en la koridoro de la biblioteko. Post 
salutvortoj de sinjorino Havrlikova, 
prezidantinoj de Ĉeĥa Esperanto-Asocio 
kaj Asocio de handikapitaj esperantistoj, 
oni menciis skribajn salutojn (inter ili 
ankaŭ la viajn, sed ankaŭ de la pranepo 
de F. V. Lorenz, la ĉeĥa honora konsulo 
en Porto Alegre). Ĉiuj ĉi, kun la 
tradukoj, estis en tablo por rigardi kaj 
restos konsulteblaj en la biblioteko. 

Sekvis la propra senvualigo de la 
memortabulo fare de la konsulino el Sao 
Paŭlo kaj urbestro de Vrdy, la tosto kaj 
refreŝiĝo, dume en prelegĉambro estis 
ripete projekciita ĉeĥe dublita 14-minuta 
brazila filmo pri Lorenz, kaj oni povis 
ankaŭ konatiĝi kun la libroj de la 
eldonejo KAVA-PECH. Plej granda 
intereso estis kompreneble pri la libro de 
Vlastimil Novobilsky, ne nur pri la ĉeĥa 
versio, sed vendiĝis eĉ kelkaj en 
Esperanto. Bedaŭrinde ĝia aŭtoro ne 
povis ĉeesti pro serioza malsano. 

Post la priskribita riĉa programo oni 
busveturigis la partoprenantojn al la 

(Daŭrigota en la paĝo 22) 

Minirakontoj 

Ĉu nova literatura ĝeno? 


Unu el la plej karakterizaj inklinoj de 
la homo estas... rakontado. Ĝi estas 
parto de la homa historio. Oni preskaŭ 
rajtas diri, ke homoj ne vivas sen 
rakontado, ĉu pri veraj, ĉu pri fikciaj 
aferoj. Ŝajne, la perparola transdonado 
de spertoj al aliaj kunhomoj havas ian 
mensan funkcion. Ĉu ĝi helpas la 
ekvilibron de la mensa sano de la 
rakontanto? Ĉu ĝi helpas la rakontantoj, 
eĉ kiam temas pri fantaziaj rakontoj? Ĉu 
ankaŭ aŭskultantoj ricevas helpon por 
elteni la krudecon de la vivo sur nia 
mondo? Fakto estas, ke dum jarmiloj la 
homoj rakontis siajn kaj aliulajn 
spertojn, en obseda ofteco: homoj ne 
vivas sen rakontado. 

Rakontado fariĝis arto. Oni povas diri, 
ke tiu arto komenciĝis antaŭ la ekzisto 
de homaj lingvoj. Kompreneble, ĝi 
komenciĝis per voĉaj paroloj, ĉirkaŭ la 
fajro, en praaj kavernoj, fine de pena 
tago. Dume, prahomoj gravuris kaj 
pentris sur rokoj, antaŭ dekmiloj da 
jaroj, scenojn priskribantajn iliajn ĉasojn 
kaj medion. Oni povas konsideri, ke tiuj 
estis la unuaj registritaj rakontoj en la 
historio, ĉar tiuj pentraĵoj sendube estis 
ia speco de lingvaĵo. 

Multaj artaj rakontoj fariĝis universale 
konataj. La Epopeo de Gilgameŝ, la 
homeraj Iliado kaj Odiseado, la arabaj 
Mil kaj Unu Noktoj estas tipaj 


Paŭlo Sergio Viana (Lorena-SP) 

ekzemploj. Ili penetris la nekonsciajn 
tavolojn de la homa menso kaj bone 
ilustras la potencon de rakonta arto. En 
Oriento, rakontoj estis rimedoj por la 
iluminiĝo de disĉiploj - la famaj “koan”. 
Simile al la Jesuaj paraboloj en la Nova 
Testamento. Kaj ĝis nun psikologoj kaj 
pedagogoj rekomendas, ke oni rakontu 
tradiciajn fabelojn al infanoj, ĉar tio 
helpas ilian mensostrukturiĝon. 

Multaj verkistoj famiĝis pro siaj 
rakontoj. Ĉi tie mi nun aludas ne al 
longaj noveloj kaj romanoj, sed al pli 
densaj rakontoj, kiuj per nemultaj paĝoj 
atingas fortajn rezultojn, jen dramajn, 
jen komikajn, jen surrealismajn. Listo 
estus longa. Ni menciu nur kelkajn: 
Cervantes, Grim, Andersen, Ezopo, 
Hemingway, Ĉekov, Maupassant, Karen 
Blixen, Machado de Assis. 

Oni ne pensu, ke rakonto estas nur 
nelonga romano aŭ novelo. Ne temas 
nur pri kvanto da paĝoj. Rakontoj 
normale havas unu historiolinion, ofte 
kun unusola protagonisto. Romanoj kaj 
noveloj estas pli kompleksaj, kun pluraj 
historiocentroj, pluraj gravaj rolantoj, 
kaj disvolviĝas per interplektado de 
pluraj situacioj. Cetere, ekzistas rakontoj 
kun longeco de unu paĝo, kaj rakontoj 
kun longeco de dekoj da paĝoj, tiel ke 
limo inter rakonto kaj novelo foje estas 
neklara. Ekzemploj de longaj rakontoj 

estas tiuj de Joao Guimaraes Rosa (“La 
Horo kaj Vico de Aŭgusto Matraga”). 
Ankaŭ “La Alienisto”, de Machado de 
Assis, estas longa rakonto. 

Dum la lastaj dudek jaroj, okazis en la 
tuta mondo movado por tute mallongaj 
rakontoj. Ili povas esti duonpaĝaj aŭ nur 
kelkliniaj. La eminenta Carlos 
Drummond de Andrade, ekzemple, 
publikigis sukan volumon kun tiaj 
mallongaj “70 historietoj” (1978). Ankaŭ 
la kuritibano Dalton Trevisan. 

Sed la afero evoluis. Lastatempe, oni 
emas krei vere severan formaton por tiel 
nomataj minirakontoj. Eble tio rezultas 
de la moderna uzado de interreto, en kiu 
ĉio devas esti fulme rapida. Per 
“Twitter”, ekzemple, oni eĉ faras 
konkursojn pri rakontoj verkitaj per ne 
pb ol 140 komputilaj klakoj. En ĉi tiu 
okazo, eĉ interpunkciaĵoj kaj spacetoj 
inter vortoj estas enkalkulataj. Eblas 
ankaŭ limigi la rakontojn al dudek, dek 
aŭ eĉ nur al ses vortoj. La defioj estas 
plurnivelaj. Kaj nekredeble, kreemaj 
verkistoj sukcesas rakonti tutajn 
historiojn per mirinde malmultaj vortoj. 

Minirakonto fakte ne estas tute nova 
afero. Ĝi nur atingis la staton de 
literaturo minimumisma. Se oni atentas, 
la fama letero de Julio Cezaro, 47 jarojn 
antaŭ Kristo, rakontanta sian batalon al 
Romanoj, estas perfekta minirakonto: 

“Veni. Vidi. Vici.” (“Mi venis. Vidis. 
Venkis.”) 

En moderna tempo, multaj aŭtoroj sin 
dediĉas al minirakontoj kaj oni emas 
nomi ĝin “nova literatura ĝenro”. Ni lasu 


klara la koncepton pri minirakonto. Ne 
sufiĉas banala frazo por nomi ĝin tia. 
Ekzemple: “Petro iris al la panvendejo 
kaj aĉetis du panojn.” Tute ne! 
Minirakonto estas klopodo trovi 
subtilajn manierojn sugesti tutan 
historion, kiu tamen ne estas plene 
montrita. Kvazaŭ oni montrus pinton de 
glacimonto sur la maro, pri kiu oni 
devas imagi la subakvan parton. Oni 
lasas al la imagemo de la leganto la 
muntadon de la kompleta historio. Eble 
oni povas kompreni tion pli bone per 
ekzemploj. 

La hondurasa-gvatemala verkisto 
Augusto Moterosso verkis mini- 
rakonton, kiu fariĝis fama kiel unu el la 
plej trafaj: 

“Kiam li vekiĝis, la dinosaŭro ankoraŭ 
ĉeestis.” 

Minirakontoj povas esti surrealismaj, 
kiel la ĵus montrita. Jen aliaj: 

“Mi aŭdis bruon ĉe lapordeto, mi 
rigardis, tio estis la Novluno.” (Nei 
Ducios) 

“Li prenis la ĉapelon, enpakis la sunon, 
kaj neniamplu mateniĝis.” (M. Braff) 

“La homo estis nevidebla, sed neniu 
perceptis tion.” (J.M.Merino) 

“Kaĝo ekiris serĉe de birdo.” (Kafka) 

Minirakontoj povas esti tre realismaj, 
dramecaj: 

“Oni vendas: bebajn ŝuetojn neniam 
uzitajn.” (Hemingway) 

“Homo en Monte Carlo iras al 
hazardludejo, gajnas unu milionon, 
revenas hejmen kaj sin mortigas.” 
(Ĉekov) 

“Tuta vivo antaŭ li. Lapafo alvenis de 
malantaŭe.” (Cintia Moscovich) 

Minirakontoj povas esti profunde 
poeziecaj: 

“Mi elektis pasion. Nun mi estas 
malriĉa.” (K. Whitlock) 


“Mi ankoraŭ preparas kafon por du 
personoj.” (Z. Nelson) 

“Mi demandis. Ili respondis. Mi skribis.” 
(S. Junger) 

Verki bonan minirakonton estas defio 
al fantazio, al trafa vortouzado. Gi devas 
kaŭzi surprizon, skui la leganton, stimuli 
la menson de la leganto. La leganto estas 
alvokata kompletigi la historion, kiel 
kunaŭtoro. 

Ĉu vi emas provi? 

(Ĉi tiu teksto estas resumo de prelego farita en la 
53-a Brazila Kongreso de Esperanto, en 
Kuritibo, ŝtato Parana.) 


Daŭrigo de la pago 18 Daŭrigo de la pago 19 

(Eŭreka: Fotono) (Biblioteko Lorenz) 


etan tenisan pilkon. Kaj estas 
facile imagi unu ondon. Sed kiel 
eblas io esti samtempe unu ondo 
kaj unu partiklo? La solan 
respondon kiun la fizikistoj 
havas estas: ne provu imagi tiajn 
aferojn - nur vidu la rezultojn de 
la eksperimentoj kaj komparu 
kun la ekvacioj de la teoriistoj kaj 
vidu vi mem ke devas esti vero. 


proksima naskiĝvilaĝo de 
Lorenz, Zbyslav, kie oni vizitis la 
lokan preĝejon, en kiu estis 
Lorenz baptita, la iaman 
lernejon, kie li komencis edukiĝi 
kaj deekstere ankaŭ lian 
naskiĝdomon. La domo ankoraŭ 
staras, estas en privata posedaĵo, 
bedaŭrinde ne plu loĝata kaj en 
preskaŭ katastrofa stato. 


A. Einstein, Annalen der Physik, 17, Petr Chrdle, KAVA-PECH 

132 (1905) 


22 


La Lampiro 151:3 





Lingvaj Respondoj 

de Francisco Wechsler 

Verboj post "KE" 

Demando: kiel ĝuste traduki la jenajn 
verbotempojn de la Portugala lingvo? 

Eu queria que voce gostasse de ler. 

Quando chegar, eu queria umafesta. 

Desejo que voce sejafeliz. 

Espero que ele compreenda minha 
mensagem. 

Minha expectativa e que voce tenha 
sucesso. 

Gostaria que elefosse meu amigo. 

Respondo: ne ekzistas unusola ebla 
traduko por ĉiu unuopa frazo, tamen oni 
devas respekti kelkajn principojn. La u- 
modon oni uzas, kiam oni deziras 
esprimi ordonon, volon, deziron, 
opinion aŭ celon. Tial, se la ĉefa 
propozicio enhavas, ekzemple, unu el la 
jenaj verboj: ordoni, komandi, voli, 
deziri, aspiri, peti, celi, oni devas uzi la u- 
modon por la verbo de la sekva 
propozicio. Kontraste, post la verboj 
atendi, antaŭvidi kaj prognozi oni uzas la 
os-modon, dum post la verbo esperi oni 
ordinare uzas la os-modon, sed iafoje 
ankaŭ la u-modon. 

Tial, eblaj tradukoj por la menciitaj 
frazoj estas, respektive: 

Mi deziras, ke vi amu legi. 

Mi deziras, ke onifestu mian alvenon. 

Mi deziras, ke vi estufeliĉa. 

Mi esperas, ke li komprenos (aŭ: 
komprenu) mian mesaĝon. 



Mi atendas (aŭ: prognozas), ke vi 
sukcesos. 

Mi deziras, ke li estu mia amiko. 

Ankaŭ eblas mildigi esprimon de volo 
aŭ deziro uzante la us-modon post ke: 
Mi dezirus, ke vi amu legi. Mi dezirus, ke 
onifestu mian alvenon. Mi dezirus, ke vi 
estufeliĉa. Mi dezirus, ke li estu mia 
amiko. Ĉi tian formon oni trovas 
plurloke en la verkaro Zamenhofa. 

Se la frazo efektive esprimas imagon, 
tiam pli taŭgas uzi la us-modon en 
ambaŭ propozicioj. Ekzemple, por la 
sesa frazo eblas apliki la jenan 
elturniĝon: Plaĉus al mi, se li estus mia 
amiko. 

Mi profitas la okazon por averto, 
nome, ke nuntempe multaj tradukus la 
unuan frazon per: Mi deziras, ke vi ŝatu 
legi; kaj la sesan per: Mi ŝatus, ke li estu 
mia amiko; aŭ per: Mi ŝatus, se li estus 
mia amiko. Tamen tia uzado de la verbo 
ŝati ne akordas kun ĉi ties origina 
signifo, kiel difinita en la Fundamento 
kaj en la Lingvaj Respondoj. 

Paca muziko 


Alfrado Aragon (Rio de Janeiro - RJ) 


La nuntempa situacio en la mondo (ne 
nur Brazila) pensigas nin pri paco, kaj 
tuj venas al mia menso: “Ĉu ekzistas 
paca muziko?” Ĉu muzikkomponistoj 
faris muzikon pensante pri paco? Eble 
ne, sed ili pensis pri preĝo, aŭ faris 
muzikpreĝojn eĉ ne pensante pri preĝo? 
Eble ankaŭ jes. Ni iru momente al la 
pasinteco, aŭ simple al pasado; mia 
pigreco ne permesas al mi iri tro longe, 
do ni iru nur ĝis la deksesa jarcento. Tie 
mi trovis kelkajn komponistojn, kaj ili 
diris, ke la muziko tiutempe estis 
dividita je religia kaj profana; tio estas 
pri multaj aferoj de la vivo inter ili pri 
amo, kaj eĉ pri amoro, mi serĉis inter ili, 
iun de mi admiratan: Tomas Luis de 
Victoria, vere tre simila al la portreto 
kiun mi vidis en libroj, li sin montris tre 
afabla kaj klarigis al mi pri verkoj liaj, 
religiaj, kiun ni povas konsideri preĝoj. 
De la unua libro (li faris plurajn, 
entenantajn mesojn kaj motetojn), li 
menciis la tre konatajn de mi “O 
magnum misterium”, kaj “O vos omnes” 
por 4-voĉa koruso. 

Ankaŭ por koruso (tiutempe nur por 
koruso oni komponis, sed kelkaj 
komponistoj fortigis la korusojn per 
trombonoj). Pluraj mesoj, kaj ne nur por 
la 4-voĉa sed eĉ por 8-voĉaj, ĉiuj en stilo 
polifonia, tute kontrapunkta, li kiel 
pastro parolis al mi nur pri religiaj 
komponaĵoj kaj pri lia profesoro 
Giovanni Pierlugi da Palestrina kaj lia 
lernado en Italio por la pastriĝo kaj 


muziko. De la tria libro li nur menciis 
sian rekviemom, nome meson por 
mortintoj. 

Sed mi vidis la anglon Thomas 
Morley, kaj tuj mi iris al li, ĉar mi 
memoris, ke en la tempo kiam mi regis 
la koruson de 1’ “Centro 
Colomboamerikano” en tri literoj BGT 
(Bogoto), ni kantis verkon lian kaj eĉ en 
mia traduko el la angla al Esperanto 
(April is in my mistress face - Kiel 
printempo). Post la gaja saluto, mi 
komentis pri tiu traduko kaj li diris ke ĝi 
ne plaĉis al li dekomence, sed li 
interesiĝis pri tiu lingvo, kaj diris ke 
iomete li lernis ĝin, pro tio nia dialogo 
estis komprenata de ambaŭ. Kaj 
komentis, ke li lernis muzikon kun 
William Byrd, tre konata nuntempe de 
gitaristoj, ĉar li verkis por liuto, hodiaŭ 
gitaro. Ankaŭ li parolis pri la enhavo de 
pluraj verkoj de sia tempo, kaj ĉiuj 
preĝis pere de muzikoj kun tekstoj 
religiaj, kvankam ili, - laŭ li -, ne multe 
komprenis religion kaj sekvis iom blinde 
la kristanismon pro tio ke ne estis alia. 

Jes, estas multaj muzikaj preĝoj kaj ni 
nun vidas ke la ĉielo klariĝas. Ĉio pasas, 
eĉ tiu terura situacio pasas kaj la klarigoj 
venas kun la novaj tempoj. 

Pli da paco oni vidas en la horizonto 
kaj ni devas esti certaj, ke la preĝo de 
Bach en la Suito numero 3 (konata kiel 
“Air”) estas sekvata de la preĝo de Villa- 
Lobos en la bachiana numero 4 kaj, mi 
diras, eĉ pli konscia ol tiu de Bach. 

ILEI partoprenas en 
la 53-a BKE 

Aristophio Alves Filho (Maceio 

Post pli ol du jaroj da neaktiveco, la 
brazila sekcio de la Internacia Ligo de 
Esperantistaj Instruistoj (ILEI en 
Brazilo) denove aperas en la plej grava 
evento de nia lando, nome Brazila 
Kongreso de Esperanto (BKE). 

Kadre de la 53-a BKE, okazinta en 
Kuritibo, de la 31-a/majo ĝis la 03- 
a/junio/2018, ILEI en Brazilo havis la 
okazon sin prezenti al dudeko da 
instruistoj, instru-antoj/-intoj kaj 
estontaj kursgvidantoj. Dum du horoj, 
unuhora prelego kaj unuhora kunsido 
en la ĉambro Sylla Chaves ĉe la 
Universitato UNINTER, ni iom babilis 
pri la Ligo, ĝiaj celoj kaj agadoj, la 
historio de la sekcio brazila kaj niaj 
planoj kaj perspektivoj por la nuna 
mandato. 

Krom tio ni parolis iom pri la rekta 
metodo Cseh, ĝiaj avantaĝoj kaj 
malavantaĝoj, pri la leĝprojekto por 
endonduki Esperanton en la brazilajn 
lernejojn kaj pri aplikaĵoj, kiel Duolingo, 
kiu furoras nuntempe. Kion fari por ke 
la pli ol 1,7 milionoj da kursfinintoj 
envenu en Esperantion? Tiu demando, 
kompreneble, restis sen respondo. Ĝi 
estas defio por ni ĉiuj, ne nur instruistoj 
sed aliaj movadanoj. 

Inter la partoprenintoj ni kalkulis pri 
la ĉeesto de Paulo Nascentes, unu el la 4 
komitatanoj pri Instruado de BEL kaj 



iama profesoro de Esperanto ĉe UNB 
(Universitato de Brazjlio) kaj unu el la 
antaŭaj sekciestroj, samideano Marcos 
Zlov, kiu donis kelkajn klarigojn pri la 
sekcio de la Ligo kiu, laŭ liaj informoj, 
jam registris en la jaro 2004, pli ol 700 
esperantistojn, kiuj tiam instruis aŭ iam 
antaŭe lernigis la lingvon en nia lando. 

Aliaj celoj de nia agado dum BKE estis 
esplori la nombron da brazilaj ILEI- 
membroj, allogi novajn anojn, abonigi al 
ili la gazeton IPR (Internacia Pedagogia 
Revuo) kaj elekti komitatanon. Brazilo 
havas nur du komitatanojn: unu estas 
Ivan Colling pro lia posteno kiel 
estrarano de ILEI kaj mi, la nuna brazila 
sekciestro. Ni rajtas unu plian tian 
homon por voĉdoni dum la 51-a ILEI- 
kongreso, okazonta en Madrido la 
venontan julion. 

La brazila sekcio havas nun vatsapan 
grupon por faciligi la kontaktojn kun 
nia instruistaro, Fejsbukan paĝon kaj 
retejon. Ni preparas ankaŭ dulingvan 
blogon, kiu celas la neesperantistan 
publikon kaj faldfolion por disdoni dum 
movadaj kaj nemovadaj edukaj kaj 
kulturaj eventoj nialande. 

Nia movado 


Niaj Legantoj 


ESPERANTA SUMOO 

De la 1-a ghis la 8-a de junio 2018 
okazis nova eldono de la Esperanta 
Sumoo. Jen iniciato, kiu meritas nian 
atenton. 

Gi estas entrepreno, kiu celas stimuli la 
Esperantistaron al pli ofta kaj regula 
legado. En tiu interesa programo, homoj 
en la tuta mondo aliĝas memvole al 
konkuro kun si mem: ili promesas legi 
ĉiutage po certa kvanto da paĝoj el libro, 
kiun ili mem elektas, laŭ sia gusto. 

Temas do pri lukto por disciplina 
legado — jen la kialo de la nomo 
“Sumoo”. Luktistoj devas venki sin mem. 
En la fino de tiu difinita periodo, ĉiu 
devas informi la organizanton pri sia 
sukceso aŭ malsukceso en sia legado. 

La Esperanta Sumoo<Ŭ estas iniciato de 
la konata japana Esperantisto Hori 
Jasuo, kiu prizorgas la tutan feron 6-foje 
jare. Normale, la Esperanta Sumoo 
funkcias dum 15 tagoj, sed en junio, pro 
multaj eventoj en Esperantujo, ĝi estas 
pli mallonga. 

Brazilanoj lastatempe okupas la duan 
pozicion inter la plej multenombraj 
partoprenantoj en la Sumoo. Jen nia 
invito: ni aliĝu amase kaj atingu la 
unuan pozicion! 

Ek al legado! 

ŭ) http://esperanto-sumoo.pl 


KURAĜIGO 

De S-ro Hori Jasuo, konata iniciatinto 

de la sukcesa program “Esperanto- 
Sumoo”, ni ricevis la jenan simpatian 
korespondaĵon. 

Ni kore dankas! 

Mifinlegis la Jarkolekton de La 
Lampiro 2017. 

1. Tiu ĉi libro estis donacita de s-ino 
Shigueco Takahasi, japandevena 
brazilanino. Mijam legis la Jarkolekton 
2016. 

2. La libro estas tre interesa kun 
diverskampaj artikoloj. Mi malmulte 
konas Brazilon kaj la brazilan movadon, 
do mi lernas multe el la jarkolekto. 

3. Mi estas ĝoja trovi 2 artikolojn, kiuj 
menciis la sumoo-on kaj mian nomon. 

4. Mi legis kun intereso la intervuon al 
s-ro Benedikto Silva, jam relative longa 
konato en Brazilo. 

Mi dankas vin pro la laboro de 
redaktado. Mi atendas la Jarkolekton 
2018 kiel legaĵon en la sumoo. 

HORL Jasuo (s-ro) 

371-0825 Japanio, Gunma, Maebasi, 
Ootone 2-13-3 

<hori-zonto@water.sannet.ne.jp> 

MALFERMITA VOLONTULA POSTENO ĈE EASP: 
***PORINSTRUA ASISTANTO*** 


La ideala kandidato... 

- scipovas paroli EOn (niveloj A2-B1); 

- estas preta dediĉi ĝis plimalpli 04 
horojn semajne (Ĉeestajn aŭ retajn); 

- estas organizita, persistema kaj 
obstina; 


Kaj ni oferas al volontuloj... 

- atestilon pri partopreno; 

- senpagan kurson pri EO; 

- treege agrablan laboretoson; 

- senpagan trejnadon pri kiel gvidi 
paroligajn lecionojn pri tremdaj lingvoj 


^sp 


Ĉu vi pretas kunlabori? Jeskaze, sendu mesaĝon 
al wilian.gomes@easp.org.br kaj kandidatiĝu! 









Ĉarmaj Minilibroj kun plena teksto, tute 
legebla, mezurantaj 5 x 7 cm 









